กรมอนามัย ชวนผู้ประกอบตลาด ร้านค้า ร้านอาหาร ลงทะเบียนประเมินอนามัยร้านค้าบนแพลตฟอร์ม clean together ว่าปลอดภัยจากโรคโควิด-19
กรมอนามัย ชวนผู้ประกอบตลาด ร้านค้า ร้านอาหาร ลงทะเบียนประเมินอนามัยร้านค้าบนแพลตฟอร์ม clean together ว่าปลอดภัยจากโรคโควิด-19  นพ.บัญชา ค้าของ รองอธิบดีกรมอนามัย กล่าวว่า ข้อมูลที่ได้จากการสำรวจความเห็นออนไลน์ประชาชน รายสัปดาห์เกี่ยวกับมาตรการช่วยลดการสัมผัสโรคโควิด-19 ช่วงสัปดาห์ที่ผ่านมา พบประชาชนที่ไปตลาดขณะนี้พบส่วนใหญ่เป็นหญิง ช่วงอายุที่พบมาก คือ ระหว่าง 30-49 ปี คิดเป็นร้อยละ 41.2 และเมื่อตามไปสำรวจการจัดการสิ่งแวดล้อมตลาดพบทุกแห่งมีมาตรการป้องกันโรคโควิด-19 อย่างดี อย่างไรก็ตาม เพื่อรับกับกรณีที่อาจมีการผ่อนปรนกิจกรรมบางอย่าง ในการดำเนินชีวิตให้สะดวกขึ้นแต่ไม่ลดการรักษาความปลอดภัยจากโรคโควิด-19 กรมอนามัย เชิญชวนผู้ประกอบการกิจการตลาด ร้านค้า ร้านอาหาร ประเมินตนเองด้านความปลอดภัยจากโรคโควิด-19 บนแพลตฟอร์ม clean together หากผ่านมาตรฐานจะได้รับใบประกาศนียบัตร พร้อมได้รับการปักหมุดบนแผนที่ในแพลตฟอร์ม ซึ่งอนาคตมีแผนใช้ฐานข้อมูลนี้พัฒนาเป็นแอปพลิเคชันบนโทรศัพท์มือถือให้ประชาชนใช้ค้นหาร้านประเภทต่างๆ ที่สะอาดได้มาตรฐาน ปลอดภัยจากโรคโควิดได้ง่ายๆ ซึ่งขณะนี้ยังเปิดให้ผู้ประกอบการไปลงทะเบียนในแพลตฟอร์มผ่านทางเว็ปไซต์ Stopcovid.anamai.moph.go.th และเตรียมขยายในส่วนของบริการอื่นๆ ที่อาจเข้าข่ายผ่อนปรน อาทิ ร้านตัดผม เป็นต้น